KCE ราคาพุ่ง 112% ปี 64 แรงสุดกลุ่ม SET50
ช่วงปี 2564 พบว่าหุ้นกลุ่ม SET50 ส่วนใหญ่ราคาหุ้นทะเยอทะยานปรับตัวขึ้น โดยจากทั้งหมด 50 ตัว ราคาหุ้นปรับตัวขึ้น 35 ตัว ขณะที่ปรับตัวลง 15 ตัว
ช่วงปี 2564 พบว่าหุ้นกลุ่ม SET50 ส่วนใหญ่ราคาหุ้นทะเยอทะยานปรับตัวขึ้น โดยจากทั้งหมด 50 ตัว ราคาหุ้นปรับตัวขึ้น 35 ตัว ขณะที่ปรับตัวลง 15 ตัว
7 ม.ค. 2565

เส้นทางนักลงทุน
ผ่านพ้นไปช่วงปี 2564 พบว่าหุ้นกลุ่ม SET50 ส่วนใหญ่ราคาหุ้นทะเยอทะยานปรับตัวขึ้น โดยจากทั้งหมด 50 ตัว ราคาหุ้นปรับตัวขึ้น 35 ตัว ขณะที่ราคาหุ้นปรับตัวลง 15 ตัว
ทั้งนี้จากความทะเยอทะยานของราคาหุ้น ส่งผลให้ภาพรวมของดัชนี SET50 ปรับตัวขึ้นเช่นกัน เนื่องจาก ณ วันที่ 30 ธ.ค. 2564 ดัชนีขึ้นมาอยู่ที่ระดับ 990.75 จุด เดิมในช่วงวันที่ 30 ธ.ค. 2563 ดัชนีปิดอยู่ที่ 910.45 จุด โดยเมื่อเทียบความเคลื่อนไหวพบว่าปรับตัวขึ้น 80.30 จุด หรือ 8.82%
ผลพวงซึ่งก่อให้เกิดแรงผลักดันดัชนี SET Index ปรับตัวขึ้นได้อย่างแข็งแกร่งในช่วงปี 2564 โดย ณ วันที่ 30 ธ.ค. 2564  ดัชนีขึ้นมาอยู่ที่ระดับ 1,657.62 จุด เดิมในช่วงวันที่ 30 ธ.ค. 2563 ดัชนีปิดอยู่ที่ 1,449.35 จุด โดยเมื่อเทียบความเคลื่อนไหวพบว่าปรับตัวขึ้น 208.27 จุด หรือ 14.37%
อย่างไรก็ดี การปรับตัวขึ้นของราคาหุ้นช่วยผลักดันดัชนีในช่วงปี 2564 ส่วนหนึ่งเกิดจากแรงซื้อเข้ามาอย่างหนาแน่นของนักลงทุนภายในประเทศ (รายย่อย) ซื้อสุทธิจำนวน 112,241.04 ล้านบาท พร้อมกับบัญชีบริษัทหลักทรัพย์ (โบรกเกอร์) ซื้อสุทธิจำนวน 13,672.42 ล้านบาท แม้ว่านักลงทุนสถาบัน (กองทุน) ขายสุทธิจำนวน 77,335.91 ล้านบาท และนักลงทุนต่างประเทศ (ต่างชาติ) ขายสุทธิจำนวน 48,577.55 ล้านบาท ออกมาก็ตาม
ส่วนหนึ่งจากความคลี่คลายของการคลายล็อกดาวน์ประเทศในกิจกรรมต่าง ๆ ดำเนินการได้ตามปกติ เช่นการท่องเที่ยว การรับประทานอาหารที่ร้านได้ เป็นต้น รวมทั้งมาตรการกระตุ้นเศรษฐกิจของภาครัฐฯ ให้เกิดการจับจ่ายใช้สอยกันมากขึ้น ส่งผลให้เกิดการกระตุ้นยอดขายมายังบริษัทที่เกี่ยวข้อง ส่งผลให้ผลประกอบการฟื้นตัวอย่างแข็งแกร่ง
ดังนั้นการกลับมาเก็งกำไรในหุ้นมีการเกิดขึ้น โดยเฉพาะหุ้นกลุ่มบลูชิพที่มีการพื้นตัวเร็ว
สำหรับหุ้นที่ราคาปรับตัวขึ้นอย่างแข็งแกร่งช่วงปี 2564 ได้แก่ KCE, COM7, EA, SCGP, SCB, TU, INTUCH, TRUE, DTAC, TTB, GULF, ADVANC, KBANK, GPSC, PTTEP, KTB, CPN, GLOBAL, BH, IVL, MINT, LH, BDMS, TISCO, HMPRO, CBG, CRC, IRPC, BBL, SCC, BEM, AWC, CPALL, BTS และ PTTGC
ด้านดาวเด่นหุ้นที่ปรับตัวขึ้นมากสุดสามารถให้ผลตอบแทนสูงสุดในปี 2564 ตกเป็น บริษัท เคซีอี อีเลคโทรนิคส์ จำกัด (มหาชน) หรือ KCE โดยราคาหุ้น ณ วันที่ 30 ธ.ค. 2564 ปรับตัวขึ้นมาอยู่ที่ 88.00 บาท ขณะที่วันที่ 30 ธ.ค. 2563 ราคาหุ้นอยู่ที่ 41.50 บาท ราคาหุ้นปรับตัวขึ้น 46.50 บาท หรือขึ้นไป 112.05%
ทางกลับกันเมื่อมีราคาหุ้นปรับตัวขึ้น ก็มีราคาหุ้นปรับตัวลง โดยพบว่าราคาหุ้นที่ปรับตัวลงได้แก่ KTC, MTC, AOT, OSP, BANPU, CPF, TOP, SAWAD, OR, EGCO, PTT, RATCH, BGRIM, TIDLOR และ STGT
ขณะที่ราคาหุ้นร่วงลงเยอะสุด บริษัท ศรีตรังโกลฟส์ (ประเทศไทย) จำกัด (มหาชน) หรือ STGT  โดยราคาหุ้น ณ วันที่ 30 ธ.ค. 2564 ปรับตัวลงมาอยู่ที่ 30.25 บาท ขณะที่วันที่ 30 ธ.ค. 2563 ราคาหุ้นอยู่ที่ 76.00 บาท ราคาหุ้นปรับตัวลง 45.75 บาท หรือลบไป 60.20%
อย่างไรก็ตาม ท้ายสุดแล้วหุ้นกลุ่ม SET50 ภาพรวมราคาหุ้นปรับตัวขึ้นสร้างผลตอบแทนให้นักลงทุนได้ค่อนข้างดีเยี่ยมในปี 2564 